Anerni anmetti i yiwḍen ɣer yiqbayliyen di tallit tatrart yewwi-d ad d-iban usentel n tlelli n tmeṭṭut di tmedyazt taqbaylit tatrart, ma nuɣal ɣer wadeg n tmeṭṭut di talliyin tiqburin ad d-naf tameṭṭut tettidir di tmetti-is wer tilelli d leḥris d uḥettem i ireṣṣan wansayen fell-as d tmuɣliwin n tmetti ɣur-s, ur sefkin ara azal, gar yimedyaten id-yessebganen anect-agi tukksa n yizerfan n tmeṭṭut d tuffkin n wazal i urgaz waḥdes di tmetti ( ulac laɛdel gar-asen ), imi ttwalin tameṭṭut terza kan tuẓẓuft, d taklit, aḥettem n yilugan n ttrebga ɣef tmeṭṭut, daɣen taggaden ɣef lḥerma n twacult-is, rnu ɣer waya tamsalt n zwaǧ imi imawlan tḥettimen fell-as zwaǧ d win ur tebɣi neɣ d win ur tessin, smuqulen ɣer tedrimt d sɛaya mebla ma muqlen ɣer iḥulfan n teqcict. Ad d-naf timetti tenkar tawuri n tmeṭṭut imi d tilemẓit , tislit, d tayemmat, temḥa azal i tesɛa di lebni n twacult d tmetti.